নিউজিল্যান্ডের বিরুদ্ধে সিরিজের আগে দল থেকে ছিটকে গেলেন পন্থ!

ওয়েব ডেস্ক : খারাপ খবর ভারতীয় দলে। নিউজিল্যান্ডের বিরুদ্ধে ওয়ানডে সিরিজের (India vs Newzeland Series 2026) আগে দল থেকে ছিটকে গেলেন ঋষভ পন্থ (Risabh Pant)। তাঁর বদলে ধ্রুব জুরেলকে দ্বিতীয় উইকেটরক্ষক হিসাবে দলে নিল টিম ইন্ডিয়া (Team India)। অন্যদিকে এমনিতেই ঋষভের ওয়ানডে কেরিয়ার নিয়ে বড় প্রশ্ন চিহ্ন রয়েছে। কিন্তু পারফর্ম করার আগেই চোটের কারণে দল থেকে ছিটকে গেলেন তিনি।

জানা গিয়েছে, শনিবার অনুশীলন করছিলেন পন্থ (Risabh Pant)। সেখানে নিজের ব্যাটিং ঝালিয়ে নিচ্ছিলেন তিনি। কিন্তু সেই সময় বল এসে তাঁর কোমরের একটু উপরে সজোরে লাগে। এর পরেই যন্ত্রনায় ছটপট করতে থাকেন তিনি। সঙ্গে সঙ্গে সাপোর্ট স্টাফরা এসে পন্থের শুশ্রূষা শুরু করেন। পরে জানা যায় গুরুতর আঘাত পেয়েছেন তিনি। তখই অনেকে মনে করছিলেন হয়তো নিউজিল্যান্ডের বিরুদ্ধে খেলতে পারবেন না পন্থ। সেটাই সত্যি হল। রিপোর্টে দেখা যায়, তাঁর পেশি ছিঁড়েছে। ফলে নিউজিল্যান্ডের বিরুদ্ধে সিরিজ থেকে বাদ পড়েছেন তিনি।

আরও খবর : লাগাতার খারাপ ফর্ম! রঞ্জির দল থেকে বাদ KKR-এর তারকা পেসার

পন্থের পরিবর্তে দলে জায়গা পেয়েছেন ধ্রুব জুরেল (Dhruv Jurel)। প্রসঙ্গত, জাতীয় দলের হয়ে আগেও খেলেছেন তিনি। তবে জাতীয় দলে জায়গা পাওয়া বেশ মুশকিল। কিন্তু এবার তিনি ফের সুযোগ পেলেন। তবে দলে জায়গা পেলেও এদিন প্রথম একাদশে দলে তিনি জায়গা পাননি।

অন্যদিকে, ২০২৫ সালে ম্যাঞ্চেস্টারে চোট পেয়েছিলেন পন্থ। সেই সময় ভাঙা পা নিয়ে ব্যাটিং করেছিলেন তিনি। তার আগে ২০২২ সালে গাড়ি দুর্ঘটনায় ভাগ্যের জোড়ে প্রাণে বেঁচে গিয়েছিলেন তিনি। তার পরে নিউজিল্যান্ডের বিরুদ্ধে সিরিজের আগে ফের গুরুতর চোট পেলেন পন্থ।